
INTRODUCERE

Conform Constituţiei Republicii Moldova, adoptată la 29 iulie 1994, cu modificări ulterioare, în articolul 2, alin (1) se prevede că  „suveranitatea  naţională aparţine poporului Republicii  Moldova, care  o exercită în mod direct şi prin organele sale reprezentative,  în formele stabilite de Constituţie".  Legea supremă a ţării, consacră, în capitolul II dedicat Drepturilor şi libertăţilor fundamentale, „dreptul de vot şi dreptul de a fi ales" (art. 38). Cetăţenii  Republicii Moldova au drept de vot de la vîrsta de 18 ani,  împliniţi  pînă în ziua alegerilor inclusiv, excepţie  făcînd  cei puşi sub interdicţie în modul stabilit de lege. Dreptul de  a  fi aleşi le este garantat cetăţenilor  Republicii Moldova cu drept de vot. În Constituţia Republicii Moldova se afirmă ca statul garantează exprimarea voinţei libere a cetăţenilor prin apărarea principiilor democratice şi a normelor dreptului electoral
. Conform prevederilor constituţionale, voinţa poporului reprezintă baza puterii de stat, iar  această voinţă se exprimă prin alegeri libere, care au loc periodic, prin sufragiu universal, egal, direct, secret şi liber exprimat. Republica  Moldova este o republică parlamentară care are un Parlament unicameral, format din 101 deputaţi. 
În cadrul societăţii contemporane, alegerile populare reprezintă o componentă principală a sistemelor politice democratice, în baza căreia se realizează principiul transmiterii de către cetăţeni a funcţiilor de conducere statului, reprezentanţilor lor care sunt capabili să le apere drepturile şi libertăţile legitime. Din această perspectivă, alegerile sunt, în cadrul unui regim democratic, forma cea mai puternică de legitimare a puterii politice. Calitatea reprezentării politice depinde de particularităţile sistemului electoral, ale sistemului de partide şi de modul de formare a guvernului
. Sistemul electoral este crucial pentru transformarea votului popular în reprezentare la nivelul parlamentelor sau a altor instituţii alese. Acesta influenţează funcţionarea sistemului de partide, care, la rândul său, determină caracteristicile şi stabilitatea guvernelor. 

În acest context, tema referitoare la esenţa, structura, tipologia sistemului electoral este o problemă esenţială a democraţiei, iar din punct de vedere teoretic, este important a sesiza caracterul paradigmatic al mecanismului electoral, a releva esenţa acestuia, cu scopul de a perfecţiona acest mecanism democratic de afirmare a cetăţeniei. Sistemul electoral este o componentă importantă în cadrul unei democraţii, întrucât, în funcţie de tipul sistemului practicat se poate proiecta voinţa reală a poporului. 
Noţiunea de sistem electoral include procedurile utilizate pentru desemnarea de reprezentanţi ai poporului în organismele puterii centrale şi locale. Sistemul electoral reprezintă modalitatea de repartizare a mandatelor disputate în alegeri, în funcţie de rezultatele alegerilor. Unii autori sunt de părere că sistemul electoral determină, pe de o parte, condiţiile pe care trebuie să le îndeplinească indivizii pentru a fi alegători şi, pe de altă parte, condiţiile în care indivizii şi/sau partidele pot participa la competiţia electorală. Alţi cercetători înţeleg prin sistem electoral totalitatea relaţiilor sociale reale, care apar în procesul organizării şi efectuării alegerilor, precum şi relaţiile reciproce ce se stabilesc între alegători şi deputaţi. În definirea sistemului electoral specialiştii pun accentul pe normele de drept, care, după părerea lor, sunt un garant şi un factor determinant în alegerea persoanelor cu funcţie de răspundere, în conformitate cu principiile democratice. În acest sens, sistemul electoral este un mecanism pentru transformarea voturilor în mandate, este un ansamblu de norme, reguli şi procedee care determină calea, forma şi metodele de activitate a organelor reprezentative ale conducerii de stat. 

Dreptul electoral şi sistemul electoral sunt două noţiuni diferite, întrucât dreptul electoral reprezintă totalitatea normelor juridice care reglementează participarea cetăţenilor la procesul de alegere a organelor de stat centrale şi locale, iar sistemul electoral include procedurile utilizate în mod concret, pentru desemnarea de reprezentanţi ai poporului în organismele puterii centrale şi locale, fiind totodată modalitatea de repartizare a acestor mandatelor disputate în alegeri. Orice naţiune posedă o anumită formă de sistem electoral, iar aceasta diferă în funcţie de sistemul politic specific fiecărui stat. 

Sistemul electoral implementat este de o importanţă majoră într-o democraţie întrucât în funcţie de tipul sistemului practicat se poate proiecta voinţa (puterea) reală a poporului. În practica electorală există două mari categorii de sisteme (scrutine) electorale: sistemul majoritar şi sistemul electoral al reprezentării proporţionale. Toate celelalte tipuri sunt considerate combinaţii, în diverse proporţii ale acestora, fiind numite sisteme electorale mixte. În privinţa alegerilor parlamentare, în prezent, sunt practicate 3 mari tipuri de sisteme electorale: majoritar, proporţional şi mixt. Această clasificare este realizată, în principal, în funcţie de modul în care sunt câştigate (repartizate) mandatele de deputat.

În conformitate cu prevederile Codului Electoral al Republicii Moldova, termenul de alegeri se referă la alegerile pentru Parlamentul unicameral al ţării, la alegerea autorităţilor administraţiei publice locale, precum şi la modul de desfăşurare al referendumurilor. Aceeaşi noţiune vizează acţiunile cetăţenilor, partidelor şi a altor organizaţii social-politice, ale organelor electorale şi altor organe de stat, care au ca responsabilitate elaborarea listelor electorale, desemnarea şi înregistrarea candidaţilor, desfăşurarea campaniei electorale, votarea şi constatarea rezultatelor votării, precum şi alte acţiuni electorale întreprinse în conformitate cu legislaţia în vigoare. 

Conform aprecierilor publicate de Comisia Centrală Electorală
, în Republica Moldova funcţionează sistemul electoral reprezentativ proporţional, sistem ce este aplicat în 75 de ţări, inclusiv 21 de ţări europene şi 38 de democraţii stabile. El prevede că mandatele se împart candidaţilor proporţional cu voturile obţinute în alegeri, astfel încât există un raport direct proporţional între mandatele obţinute de fiecare partid politic în parte şi voturile pe care electoratul le-a dat acestor partide. Se apreciază că, în comparaţie cu sistemul majoritar, reprezentarea proporţională permite reprezentarea la nivelul organelor centrale şi locale atât a majorităţii cât şi pe cea a minorităţii. Sistemul proporţional reprezentativ asigură realizarea justiţiei electorale şi stimulează multipartidismul.
Codul Electoral adoptat în anul 1997 a reprezentat o necesitate pentru un stat în care, aproape la fiecare 2 ani, sunt organizate alegeri locale, parlamentare sau prezidenţiale. Alegerile desfăşurate în ultimii ani în Republica Moldova, alegerile legislative desfăşurate pe 5 aprilie 2009 şi în 28 noiembrie 2010, precum şi blocajul alegerii Preşedintelui Republicii, au accentuat criza majoră a sistemului politic, tensiunea puternică dintre acesta şi cerinţele electoratului. 
Discuţiile privind necesitatea schimbării sistemului electoral în Republica Moldova au reprezentat o constantă a discursului politic şi public de la independenţă pînă în prezent. Deşi, de cele mai multe ori, aceste discuţii s-au purtat pe un teren teoretic, acum ele au luat forma unor iniţiative legislative aflate în dezbatere publică şi parlamentară. În Republica Moldova, ca în toate statele democratice, tema schimbării sistemului electoral este supusă unor dezbateri ample cu participarea celor mai importanţi actori – societatea civilă, partide politice, mass-media, experţi naţionali şi internaţionali, organizaţii internaţionale, etc. 

Pe data de 17 aprilie 2012 a avut loc lansarea campaniei de dezbateri şi discuţii pe marginea reformei sistemului electoral din Republica Moldova. Discuţiile privind necesitatea schimbării sistemului electoral în Republica Moldova au creat polemici în rândul partidelor de guvernare. Chiar dacă pledează pentru sisteme diferite, nici PLDM, nici PD, partidele componente ale Alianţei pentru Integrare Europeană, nu sprijină sistemul electoral actual. 

Deputatul Partidului Democrat, Vlad Plahotniuc, prim-vicepreşedintele Parlamentului, şi-a prezentat public iniţiativa legislativă privind votul uninominal, de tip sistem electoral uninominal absolut. Autorul proiectului propune ca cei 101 deputaţi să fie aleşi prin vot direct. Actualmente, condideră el, candidaţii sunt înaintaţi pe liste de partid, iar alegătorii votează partidele, nu deputaţii. Totodată, se propune ca Republica Moldova să fie împărţită în 101 circumscripţii electorale, care vor cuprinde şi teritoriul din stânga Nistrului. Iniţiativa legislativă privind votul uninominal urmează a fi discutată de către reprezentanţii grupurilor parlamentare, cu reprezentanţii societăţii civile, în cadrul unei mese rotunde care s-a organizat pe această temă.  În motivarea iniţiativei se apreciază că alegerea deputaţilor în baza unor circumscripţii nominale, şi nu în baza listelor de partid ca în prezent, ar responsabiliza parlamentarii şi ar oferi mai multe şanse partidelor mici şi independenţilor de a ajunge în forul legislativ. Iniţiatorul consideră că, prin acest sistem, deputatul va fi ales cu majoritatea de 50+1 din voturi, iar în caz contrar se desfăşoară al doilea tur de scrutin. Procedural, votul uninominal va fi unul similar cu alegerea primarului. Se consideră că sistemul nou de alegere va face legătură dintre aleşi şi alegători, iar candidatul va fi direct responsabil de obligaţiunile sale. Acest sistem va permite, conform opiniei iniţiatorului, ca deputaţii să nu mai fie în proporţie de peste 60% din Chişinău, iar din regiuni, sub 40%. De fapt această cifră trebuie să fie inversată, a declarat Vlad Plahotniuc. Adoptând o atitudine optimistă el a mai declarat că iniţiativa legislativă privind introducerea votului uninominal va fi susţinută atât de deputaţii moldoveni, dar şi de societatea civilă şi mass-media. Vlad Plahotniuc susţine că prin această modificare la sistemul electoral actual se va obţine şi descentralizarea deciziei privind desemnarea candidaţilor. Dacă proiectul va fi susţinut, nu va mai exista prag electoral, astfel partidele mici şi candidaţii independenţi vor avea mai multe şanse să ajungă la putere. În nota informativă la proiectul de lege se menţionează că, din punct de vedere social, modificările propuse oferă fiecărui cetăţean acces mai mare la procesul decizional la nivel legislativ prin intermediul deputatului ales. În acelaşi timp, ar creşte responsabilitatea partidelor care rămîn a fi principalele formaţiuni politice abilitate să promoveze cadre pentru sistemul politic. Aplicând acest sistem electoral, formaţiunile vor fi obligate să ţină cont de competenţa şi de credibilitatea candidaţilor propuşi în faţa alegătorilor din circumscripţia uninominală. Împărţind  Republica Moldova în circumscripţii electorale, în funcţie de numărul locuitorilor, 75% din deputaţi vor reprezenta raioanele ţării, iar din capitală vor fi doar 25%. 

Liderul Partidului Liberal Democrat din Moldova, Vlad Filat, pledează pentru un sistem electoral mixt, în care jumătate din deputaţi ar fi aleşi pe circumscripţii electorale uninominale, iar ceilalţi pe liste de partid. Acest sistem, consideră el, va permite alegătorului să poată lua în considerare nu numai apartenenţa la partid a candidaţilor, dar va ţine cont şi de calităţile sale personale. Potrivit opiniei deputatului PLDM Tudor Deliu, membru al aceluiaşi partid aflat la guvernare, una din întrebări ține de formarea circumscripțiilor, pentru care nu a fost clar stabilită modalitatea deconstituire a acestora. El consideră că nu este clară situaţia celor de peste hotare și a celor din stânga Nistrului. Referitor la formarea majorității parlamentare, Tudor Deliu apreciază că s-ar putea manifesta dificultăţi, deoarece în Parlament ar putea fi numeroşi candidați independenți. 


Reprezentantul Partidului Comuniştilor din Republica Moldova, Vasile Șova a fost rezervat faţă de această inițiativă. Potrivit opiniei sale prezentate la dezbateri, în  acest moment, această temă nu este interesantă pentru cetățeni, însă ar putea să fie în perspectivă. El consideră că mult mai potrivit ar fi un sistem mixt de vot,  armonizat cu necesitățile și particularitățile fiecărei regiuni, în sens contrar această inițiativă legislativă va fi neconstituțională. 

În studiul „Efectele schimbării sistemului electoral în Republica Moldova”, expertul IDIS, Leonid Litra explică avantajele şi părţile slabe ale schimbării sistemului electoral. El atrage atenţia că specialiştii consideră că avantajele care sunt enumerate pentru adoptarea sistemului uninominal fac referire la o legitimitate mai mare prin vot uninominal, o responsabilitate mai mare din partea celor aleşi, garanţia unei reprezentări mai bune a intereselor cetăţenilor din regiuni, accesul mai mare al cetăţenilor la procesul decizional, decorupţionalizarea partidelor şi redobîndirea încrederii cetăţenilor în instituţia legislativă. Avantajele menţionate au şi părţi slabe care pun la îndoială, cel puţin în contextul politic din Republica Moldova, necesitatea schimbării acestuia
. Reprezentarea intereselor regionale în urma unui sistem uninominal este foarte dificilă. Multitudinea de deputaţi cu conexiuni diferite şi chiar fără apartenenţă la anumite forţe politice va crea un dezechilibru intrainstituţional care se va manifesta prin intenţia fiecărui deputat de a promova micro-proiecte, de care de obicei ar trebui să se ocupe administraţia publică locală. Astfel, cel mai probabil că un parlament compus în urma unui scrutin cu sistem uninominal va fi mai puţin operaţional decât unul venit în urma unui scrutin proporţional, iar în consecinţă, am putea fi matorii banalizării dezbaterilor din parlament. Specialiştii afirmă că una din cele mai grave ameninţări pentru sistemul democratic din Republica Moldova este slăbirea poziţiilor partidelor politice. Intr-o democraţie care se consolidează, aşa cum este Republica Moldova, rolul partidelor politice este unul esenţial, în special prin tendinţa acestora de a reprezenta interesele anumitor grupuri din societate, dar şi prin memoria acestora şi capacitatea de a asigura continuitatea proceselor politice şi a reformelor. Partidele politice în Republica Moldova au nevoie de consolidare şi o instituţionalizare mai puternica. Schimbarea sistemului electoral în cel uninominal va duce la slăbirea partidelor politice ceea ce va implica un grad foarte înalt de volatilitate a acestora şi în special, a membrilor acestora. Unul din argumentele care favorizează adoptarea unui sistem uninominal rămâne a fi regiunea Transnistreană. Unul din scenariile care poate fi aplicat este următorul: doi deputaţi în fiecare raion (32x2=64), 18 din Chişinău, 8 din Bălţi şi 11 din regiunea transnistreană. Urmează ca circumscripţiile electorale să fie create pentru a satisface algoritmul de mai sus, dar algoritmul şi principiile constituirii circumscripţiilor electorale în cazul unui sistem unionominal nu este foarte clar. Rezultatele scrutinului pot fi diferite în funcţie de felul în care au fost constituite circumscripţiile electorale, fapt demostrat prin mai multe simulări de modificare a limitelor circumscripţiilor electorale. Republica Moldova are nevoie de un sistem electoral care să nu permită erodarea instituţiilor constituente ale democraţiei, a partidelor politice, in acelaşi timp, este nevoie şi de o legătură mai puternică între alegători şi aleşi. Autorul mai crede că schimbarea sistemului electoral se face în detrimentul opoziţiei, iar partidele AIE vor fi avantajate de noul sistem, nemaivorbind de calitatea funcţionării Parlamentului şi a dezbaterilor din legislativ care ar putea fi afectate în mod negativ de aceste schimbări. În pofida acestui fapt, el concluzionează că este raţională schimbarea sistemului pentru a accelera procesul de reîntregire politică a ţării şi a include reprezentanţii din raioanele de est în viaţa politică a Republicii Moldova. Argumentele expuse în studiu favorizează menţinerea sistemului actual sau trecerea la un sistem electoral mixt care ar putea fi capabil să consolideze rolul partidelor politice, dar şi să dezvolte relaţia dintre cetăţeni şi Parlament. 

Președintele Comisiei Electorale Centrale, Iurie Ciocan, a menționat că sub aspect tehnic există posibilitatea de a implementa asemenea iniţiative. El a afirmat că sistemul uninominal are multe plusuri și multe minusuri şi că este foarte important ca toate procedurile să fie descrise în detalii, pentru a evita situațiile incomode. În acest context, el a afirmat că instituţia pe care o reprezintă este deschisă dialogului şi va contribui constructiv la dezbateri.

BAZA LEGALĂ

Constituţia adoptată la 29 iulie 1994, cu modificările ulterioare

Codul Electoral 
Codul audiovizualului, Legea nr. 260-XVI din 27 iulie 2006
Codul penal, Legea nr. 985-XV din 18 aprilie 2002
Codul contravenţional, Legea nr. 218-XVI din 24 octombrie 2008
Legea nr. 294-XVI din 21 decembrie 2007 privind partidele politice
Legea nr. 436-XVI din 28 decembrie 2006 privind administraţia publică locală
Legea nr. 768-XIV din 2 februarie 2000 privind statutul alesului local 

Legea nr. 764-XV din 27 decembrie 2001 privind organizarea  administrativ-teritorială a Republicii Moldova
Legea nr. 436-XV din 6 noiembrie 2003 privind Statutul-cadru al satului (comunei), oraşului (municipiului)
Regulamentul cu privire la votarea cetăţenilor Republicii Molodova aflaţi peste hotarele ţării 27.07.2010

Regulament privind activitatea consiliului electoral de circumscripţie 27.07.2010 

Regulamentul privind întocmirea, administrarea, transmiterea şi actualizarea listelor electorale 23.07.2010 

Regulamentul privind înregistrarea prealabilă a cetăţenilor Republicii Moldova aflaţi în străinătate 20.07.2010 

Regulamentul privind procedura de examinare şi soluţionare a contestaţiilor de către organele electorale în perioada electorală 

Regulament cu privire la activitatea birourilor electorale ale secţiilor de votare 27.06.2010 

Regulament cu privire la activitatea Comisiei Electorale Centrale 27.06.2010 
ALEGERILE PARLAMENTARE

Constituţia Republicii Moldova prevede la articolul 61 că Parlamentul este ales prin vot universal, egal, direct, secret şi liber exprimat. Modul de organizare şi de desfăşurare a alegerilor este stabilit prin lege organică. Alegerile deputaţilor în Parlament se desfăşoară în cel mult 3 luni de la expirarea mandatului sau de la dizolvarea Parlamentului precedent. În articolul 62 al Constituţiei se precizează că validarea mandatului de deputat sau nevalidarea lui în cazul încălcării legislaţiei electorale se hotărăşte de către Curtea Constituţională, la propunerea Comisiei Electorale Centrale. 

În Codul Electoral, în capitolul 6, Titlul III, articolul 73, se precizează că (1) Parlamentul se alege prin vot universal, egal, direct, secret şi liber exprimat pentru un mandat de 4 ani. (2) Alegerile Parlamentului se efectuează într-o singură circumscripţie electorală naţională, în care se aleg 101 deputaţi. 
Referitor la stabilirea datei alegerilor,  în articolul 76 al Codului Electoral se menţionează că (1) alegerile deputaţilor în Parlament se desfăşoară în cel mult 3 luni de la expirarea mandatului Parlamentului sau de la dizolvarea Parlamentului. (2) Data alegerilor Parlamentului se stabileşte prin hotărîre a Parlamentului cu cel puţin 60 de zile înainte de ziua alegerilor. (3) În cazul dizolvării Parlamentului, prin acelaşi decret al Preşedintelui Republicii Moldova, se stabileşte data alegerii noului Parlament. Alegerile anticipate vor avea loc peste cel puţin 60 de zile, dar nu mai tîrziu de 3 luni de la dizolvarea Parlamentului. 

Conform articolului 74, în scopuri de organizare şi efectuare a alegerilor, Comisia Electorală Centrală formează, cu cel puţin 55 de zile înainte de efectuarea lor, circumscripţii electorale administrative, care corespund unităţilor administrativ-teritoriale de nivelul doi ale Republicii Moldova, şi, cu cel puţin 50 de zile înainte de alegeri, consilii electorale de circumscripţie. 

Conform articolului 75 al Codului Electoral, candidaţi la funcţia de deputat în Parlament pot fi persoanele cu drept de vot care au împlinit, inclusiv în ziua alegerilor, vârsta de 18 ani, deţin cetăţenia Republicii Moldova, au domiciliul în ţară şi întrunesc condiţiile prevăzute de prezentul cod. Conform articolului 77, înregistrarea concurenţilor electorali se face respectând articolul 44 care precizează că, pentru înregistrarea candidaţilor, Comisiei electorale Centrale sau consiliilor electorale de circumscripţie li se prezintă cel mai tîrziu cu 30 de zile înainte de ziua alegerilor, următoarele documente: a) procesul-verbal al şedinţei organului central sau teritorial al partidului, a altei organizaţii social-politice sau a blocului electoral privind desemnarea candidatului (listei de candidaţi); b) listele de subscripţie cu numărul suficient de semnături ale susţinătorilor candidatului independent; c) datele biografice ale candidatului; d) declaraţia candidatului privind consimţămîntul lui de a candida la funcţia pentru care a fost desemnat, conţinînd şi declaraţia pe propria răspundere despre lipsa interdicţiilor legale/judecătoreşti de a candida; e) declaraţia candidatului privind averea imobiliară, depunerile bancare, hîrtiile de valoare, sumele primite ca moştenire şi veniturile din ultimii 2 ani precedenţi anului în care se efectuează alegerile, precum şi sursele acestor venituri, inclusiv veniturile din fondurile de investiţii, sub formă de dobîndă, din darea în arendă a proprietăţii etc.; f) declaraţia candidatului pentru funcţia de primar privind abandonarea, pe termenul mandatului, a funcţiilor incompatibile cu funcţia de primar, în cazul în care persoana dată este aleasă şi validată; g) declaraţia despre suspendarea, pe durata campaniei electorale, a funcţiilor ocupate anterior – pentru persoanele care cad sub incidenţa art.13 alin.(3); h) simbolul electoral în variantă electronică şi pe hîrtie; i) copia de pe actul de identitate al candidatului. Organul electoral respectiv efectuează înregistrarea candidaţilor desemnaţi în alegeri în decursul a 7 zile de la data primirii actelor. 

În articolul 78 al Codului Electoral sunt precizate condiţiile speciale pentru listele de subscripţie, menţionându-se că pentru a fi înregistrat de Comisia Electorală Centrală, candidatul independent prezintă liste de subscripţie care conţin semnăturile a cel puţin 2000 şi cel mult 2500 de susţinători cu drept de vot. În cazul în care, la verificarea de către Comisia Electorală Centrală, în listele de subscripţie se depistează semnături false sau semnături repetate în mai multe liste, semnăturile respective se exclud. Dacă, la verificare, se constată că nu este prezentat numărul necesar de semnături sau, în urma excluderii semnăturilor nevalabile, numărul lor s-a redus faţă de plafonul minim prevăzut, candidatul independent nu este înregistrat, comunicîndu-i-se hotărîrea respectivă în termen de 24 de ore de la adoptare. Nu se admite depunerea unor liste de subscripţie suplimentare după ce Comisia Electorală Centrală a primit şi a înregistrat în registru setul de documente. 


În articolul 79 se face referire la condiţiile speciale pentru înregistrarea listelor de candidaţi, menţionându-se numărul de candidaţi incluşi în liste la data înregistrării nu poate fi mai mic de 51 de persoane şi nici mai mare decât numărul de deputaţi în Parlament, prevăzut de Constituţie, plus doi candidaţi supleanţi. Dacă după înregistrare numărul de persoane incluse în lista de candidaţi se reduce sub minimul stabilit, înregistrarea nu se anulează, concurentul electoral fiind avertizat de către Comisia Electorală Centrală. 


Articolul 86 se referă la pragul minim de reprezentare care se constituie conform următoarelor proporţii din voturile valabil exprimate în ansamblu pe ţară: a) pentru un partid, o organizaţie social-politică – 4 la sută; b) pentru un bloc electoral format din 2 partide şi/sau organizaţii social-politice – 7 la sută; c) pentru un bloc electoral format din 3 şi mai multe partide şi/sau organizaţii social-politice – 9 la sută; d) pentru un candidat independent – 2 la sută. 


Conform articolului 87 al Codului Electoral, mandatele de deputat în Parlamentul Republicii Moldova se distribuie numai concurenţilor electorali care au obţinut minimul necesar de voturi pentru trecerea pragului de reprezentare.  Distribuirea mandatelor de deputat între partide, alte organizaţii social-politice şi blocuri electorale se efectuează numai după ce se stabileşte numărul candidaţilor independenţi care au acumulat cel puţin 2 la sută din voturile valabil exprimate ale alegătorilor şi se scade numărul respectiv de candidaţi independenţi din numărul total de mandate de deputat în Parlament. Numărul de voturi ce le revin candidaţilor independenţi care au acumulat cel puţin 2 la sută din voturile valabil exprimate se scade din numărul total de voturi valabil exprimate în alegerile parlamentare respective. Numărul de voturi obţinut se împarte la numărul de mandate de deputat rămase după scăderea mandatelor obţinute de candidaţii independenţi, obţinîndu-se astfel coeficientul electoral al alegerilor parlamentare respective. Numărul de voturi valabil exprimate obţinut de fiecare partid, de altă organizaţie social-politică sau de fiecare bloc electoral care a trecut pragul de reprezentare se împarte la coeficientul electoral, obţinînd astfel numărul de mandate de deputat ce revin fiecărui concurent electoral. Numerele după fracţie mai mari de 5 se rotunjesc în partea crescîndă, iar cele de 5 şi mai mici se rotunjesc în partea descrescîndă. Numărul mandatelor de deputat rămase nedistribuite se repartizează succesiv, câte unul fiecărui partid, altei organizaţii social-politice, fiecărui bloc electoral, începînd cu concurentul electoral care a obţinut cel mai mare număr de mandate, în ordine descrescîndă. 


În articolul 88 se precizează că mandatele se atribuie concurenţilor electorali de către Comisia Electorală Centrală în ordinea înscrierii lor în liste. Candidaţii incluşi în listele concurenţilor electorali care au trecut pragul de reprezentare stabilit, dar nu au fost aleşi, sunt declaraţi supleanţi. Candidatul supleant va fi declarat ales de către Curtea Constituţională, la adresarea Comisiei Electorale Centrale, dacă, din anumite motive, un mandat de deputat aparţinînd partidului, altei organizaţii social-politice sau blocului electoral pe care îl reprezintă va deveni vacant. Candidatul supleant poate refuza mandatul de deputat, depunând o declaraţie scrisă la Comisia Electorală Centrală. Dacă un partid, o altă organizaţie social-politică sau un bloc electoral obţine un număr de mandate mai mare decât numărul candidaţilor incluşi în listă, acestui partid, acestei organizaţii social-politice sau acestui bloc electoral i se distribuie numărul de mandate egal cu numărul de candidaţi din listă. Mandatele de deputat rămase se redistribuie celorlalte partide, organizaţii social-politice sau blocuri electorale în modul stabilit la art. 87. La fel se va proceda în caz de vacantare ulterioară a mandatelor, dacă concurentul electoral nu are candidaţi supleanţi ori dacă devine vacant mandatul de deputat obţinut de candidatul independent. 


Conform articolului 89 al Codului Electoral, confirmarea rezultatelor alegerilor şi validarea mandatelor sunt realizate de către Curtea Constituţională. Comisia Electorală Centrală, în termen de 48 de ore după totalizarea rezultatelor alegerilor, prezintă Curţii Constituţionale actele şi listele deputaţilor aleşi şi candidaţilor supleanţi. În termen de 10 zile după primirea actelor de la Comisia Electorală Centrală, dar nu mai devreme de soluţionarea definitivă de către instanţele de judecată a contestaţiilor depuse conform procedurilor stabilite de legislaţie, Curtea Constituţională confirmă sau infirmă, printr-un aviz, legalitatea alegerilor. Concomitent, Curtea Constituţională validează mandatele deputaţilor aleşi şi confirmă listele candidaţilor supleanţi. În cazul în care alegerile sunt declarate legale, Comisia Electorală Centrală eliberează legitimaţii deputaţilor aleşi. 


În articolul 90 se menţionează că atestarea rezultatelor alegerilor se face de către Comisia Electorală Centrală. Procesul-verbal cu privire la rezultatele alegerilor, însoţit de avizul Curţii Constituţionale prin care se confirmă legalitatea alegerilor şi hotărârea privind validarea a cel puţin 2/3 din numărul de mandate de deputat, se transmite Parlamentului în termen de 2 zile. O copie a actelor menţionate şi listele candidaţilor supleanţi confirmate se transmit Comisiei Electorale Centrale. Comisia Electorală Centrală dispune publicarea rezultatelor finale ale alegerilor în termen de 24 de ore de la primirea actelor de la Curtea Constituţională. Conform articolului 91, Comisia Electorală Centrală consideră alegerile nevalabile dacă la ele au participat mai puţin de 1/3 din numărul de persoane înscrise în listele electorale. 

Dacă Curtea Constituţională stabileşte că în procesul alegerilor şi/sau la numărarea voturilor au fost comise încălcări ale prezentului cod care au influenţat rezultatele votării şi atribuirea mandatelor, alegerile sunt declarate nule (art. 92). Conform articolului 93,  dacă alegerile au fost declarate nevalabile sau nule, Comisia Electorală Centrală organizează, în termen de 2 săptămîni, votarea repetată, în baza aceloraşi liste electorale, pentru aceleaşi candidaturi şi cu aceleaşi consilii şi birouri electorale. Concurenţii electorali vinovaţi de încălcări ale prevederilor Codului electoral se sancţionează sau se exclud din buletinele de vot, în baza unei hotărâri judecătoreşti definitive, iar consiliile şi birourile electorale care au comis asemenea încălcări se înlocuiesc. Votarea repetată se consideră valabilă indiferent de numărul de alegători care au participat la vot. Dacă şi după votarea repetată alegerile sunt declarate nevalabile sau nule, Comisia Electorală Centrală stabileşte data desfăşurării alegerilor noi, care au loc peste cel puţin 60 de zile de la data când alegerile sunt declarate nevalabile sau nule (art.94). În cazul alegerilor anticipate, dacă şi după votarea repetată, alegerile sunt declarate nevalabile sau nule, Preşedintele Republicii Moldova, prin decret, stabileşte data desfăşurării alegerilor noi. 
ALEGERILE LOCALE
În Constituţia Republicii Moldova, în capitolul VIII, articolul 112, referitor la administraţia publică se menţionează că  autorităţile administraţiei publice, prin care se exercită autonomia locală în sate şi în oraşe, sunt consiliile locale alese şi primarii aleşi. Consiliile locale şi primarii activează, în condiţiile legii, ca autorităţi administrative autonome şi rezolvă treburile publice din sate şi oraşe. Modul de alegere a consiliilor locale şi a primarilor, precum şi atribuţiile lor, este stabilit de lege. 

Titlul V al Codului Electoral se referă la modul de desfăşurare al alegerilor locale, prevederile (art.118 – art.140) referindu-se la alegerile primarilor şi consilierilor în consiliile locale. Conform articolului 119,  primarii oraşelor (municipiilor), sectoarelor, satelor (comunelor) şi consilierii în consiliile raionale, orăşeneşti (municipale), de sector şi săteşti (comunale) se aleg prin vot universal, egal, direct, secret şi liber exprimat, pentru un mandat de 4 ani. Numărul consilierilor este stabilit de Legea privind administraţia publică locală. În unităţile administrativ-teritoriale cu statut special, alegerile locale se desfăşoară în conformitate cu prevederile Codului Electoral şi actele adoptate de autorităţile reprezentative ale unităţilor administrativ-teritoriale respective. 
În articolul 120 se precizează că pentru alegerile consiliilor locale şi ale primarilor fiecare raion, unitate administrativ-teritorială cu statut special, oraş (municipiu), sector, sat (comună) constituie o singură circumscripţie electorală. Circumscripţiile electorale orăşeneşti (municipale), de sector, săteşti (comunale) sunt constituite de către consiliile electorale de circumscripţie ale unităţilor administrativ-teritoriale de nivelul doi ale Republicii Moldova cu cel puţin 45 de zile înainte de ziua alegerilor. Consiliile electorale de circumscripţie orăşeneşti (municipale), de sector, săteşti (comunale) sunt constituite de către consiliile electorale de circumscripţie ale unităţilor administrativ-teritoriale de nivelul doi ale Republicii Moldova cu cel puţin 40 de zile înainte de ziua alegerilor. În cazul desfăşurării alegerilor noi sau parţiale, consiliile electorale de circumscripţie se constituie de către Comisia Electorală Centrală. Circumscripţiile electorale pentru alegerea consiliilor locale şi a primarilor se divizează în secţii de votare, pentru care se constituie birouri electorale. În articolul 121 al Codului Electoral se precizează atribuţiile speciale ale consiliului electoral, menţionându-se că în localităţile în care pentru desfăşurarea alegerilor locale se formează o singură secţie de votare, consiliul electoral de circumscripţie îndeplineşte şi atribuţiile biroului electoral al secţiei de votare. 

Articolul 122 al Codului Electoral, se referă la stabilirea datei alegerilor, menţionându-se că data alegerilor locale generale sau anticipate se stabileşte prin hotărîre a Parlamentului, cu cel puţin 60 de zile înainte de alegeri. Data votării repetate, a alegerilor noi şi a celor parţiale se stabilesc de către Comisia Electorală Centrală. 

Conform articolului 123, există restricţi speciale ale dreptului de vot. La alegerile locale nu participă militarii care îşi satisfac serviciul militar în termen, alegătorii care nu domiciliază în unitatea administrativ-teritorială respectivă. În articolul 124 al Codului Electoral sunt precizate condiţiile speciale pentru a fi ales. Conform acestui articol, au dreptul de a fi aleşi consilieri în consiliile locale cetăţenii Republicii Moldova cu drept de vot, care au împlinit, inclusiv în ziua alegerilor, vârsta de 18 ani; au dreptul de a fi aleşi primari cetăţenii Republicii Moldova cu drept de vot care au împlinit, inclusiv în ziua alegerilor, vîrsta de 25 ani. 


În articolul 126 se menţionează condiţiile speciale pentru depunerea candidaturilor de către partide, alte organizaţii social-politice şi blocuri electorale.  Numărul de candidaţi în consiliu înscrişi în liste trebuie să conţină minimum 1/2 din numărul mandatelor prevăzute pentru circumscripţia electorală respectivă şi maximum cinci candidaţi supleanţi. Dacă după înregistrare numărul de persoane incluse în lista de candidaţi se reduce sub minimul stabilit, înregistrarea nu se anulează, concurentul electoral fiind avertizat de către organul electoral care l-a înregistrat. Partidele, alte organizaţii social-politice şi blocurile electorale pot propune câte o singură candidatură pentru funcţia de primar în fiecare circumscripţie electorală. O persoană nu poate candida în mai multe circumscripţii electorale de acelaşi nivel. O persoană poate candida pentru funcţia de consilier atât în consiliul unităţii administrativ-teritoriale de nivelul întâi a Republicii Moldova, cât şi în consiliul unităţii administrativ-teritoriale de nivelul doi. O persoană poate candida şi la funcţia de primar şi la funcţia de consilier local, dar nu poate candida la aceste funcţii în mai multe circumscripţii electorale de acelaşi nivel. 

Pentru depunerea candidaturilor de către candidaţii independenţi, în articolul 127 al Codului Electoral se precizează că orice cetăţean al Republicii Moldova îşi poate depune candidatura în calitate de candidat independent pentru a fi ales în consiliul local dacă este susţinut de 2 la sută din numărul alegătorilor din circumscripţia respectivă, împărţit la numărul de mandate pentru consiliul respectiv, dar nu mai puţin de 50 de persoane, iar pentru a fi ales primar – dacă este susţinut de 5 la sută din numărul alegătorilor din circumscripţie, dar nu mai puţin de 150 de persoane şi nu mai mult de 10000 de persoane. În cazul în care, la verificarea de către consiliul electoral de circumscripţie, în listele de subscripţie se depistează semnături false ori semnături repetate în mai multe liste, acestea se exclud. Dacă la verificare se constată că nu este prezentat numărul necesar de semnături sau, în urma excluderii semnăturilor nevalabile, numărul lor s-a redus sub plafonul minim prevăzut, candidatul independent nu este înregistrat, comunicîndu-i-se hotărîrea respectivă în termen de 24 de ore de la adoptare. Nu se admite depunerea unor liste de subscripţie suplimentare după ce consiliul electoral de circumscripţie a primit şi a înregistrat în registru setul de documente. 


În articolul 133 se face referire la atribuirea mandatelor de consilier  pentru consiliile raionale, orăşeneşti (municipale), de sector şi săteşti (comunale) se atribuie de către consiliile electorale de circumscripţie respective. Atribuirea mandatelor de consilier partidelor, altor organizaţii social-politice, blocurilor electorale se efectuează prin împărţirea succesivă a numărului de voturi valabil exprimate pentru fiecare partid, altă organizaţie social-politică, fiecare bloc electoral la 1, 2, 3, 4...etc. pînă la cifra care corespunde numărului de mandate stabilit pentru circumscripţia electorală respectivă. Din rezultatele tuturor împărţirilor şi din numărul de voturi valabil exprimate pentru candidaţii independenţi se iau în descreştere atâtea numere câte mandate urmează să fie distribuite în circumscripţia electorală. De câte numere din acest şir descrescător dispune partidul, altă organizaţie social-politică, blocul electoral atîtea mandate i se atribuie. 


Candidatul independent este declarat ales dacă numărul de voturi valabil exprimate pentru el se încadrează în şirul descrescător. Candidaţilor pentru funcţia de consilier li se atribuie mandate în ordinea înscrierii acestora pe liste, începând cu lista pentru care s-au exprimat cele mai multe voturi. Dacă ultimul mandat neatribuit are mai mulţi pretendenţi cu acelaşi număr de voturi, consiliul electoral de circumscripţie îl atribuie prin tragere la sorţi, consemnînd faptul acesta în procesul-verbal. 

Dacă un partid, o altă organizaţie social-politică sau un bloc electoral obţine un număr de mandate superior celui de candidaţi incluşi în listă, surplusul de numere din şirul descrescător al formaţiunii respective se elimină, înlocuindu-se cu numerele în descreştere ale celorlalţi concurenţi electorali. 


Dacă în buletinul de vot pentru alegerea consiliilor au fost incluşi numai candidaţi independenţi, consiliul electoral de circumscripţie întocmeşte lista candidaţilor cu numărul de voturi în descreştere obţinut de aceştia, atribuind fiecăruia de pe listă câte un mandat pînă la epuizarea numărului de mandate. 


Candidaţii care au fost incluşi în listă, dar nu au fost aleşi sunt declaraţi candidaţi supleanţi. În cazul în care mandatul de consilier aparţinând unui partid, altei organizaţii social-politice sau unui bloc electoral devine vacant înainte de termen, acest mandat se atribuie unuia din candidaţii supleanţi ai formaţiunii respective, în ordinea includerii acestora în listă. În cazul în care lista candidaţilor supleanţi ai unui partid, ai altei organizaţii social-politice sau ai unui bloc electoral s-a epuizat, vacanţa mandatului se completează prin restabilirea şirului descrescător, excluzîâdu-se concurentul electoral respectiv şi incluzându-se numărul în descreştere al altui concurent electoral din şir. 


În cazul în care mandatul de consilier deţinut de un candidat independent devine vacant, vacanţa se completează prin restabilirea şirului descrescător, excluzându-se numărul ce aparţine candidatului respectiv şi incluzându-se numărul următor din şir. 


Dacă în buletinul de vot au fost incluşi numai candidaţi independenţi, în cazul apariţiei unui mandat vacant, candidatul supleant primeşte mandatul de consilier în condiţiile alin.(10). 


Mandatele se atribuie candidaţilor supleanţi de către Comisia Electorală Centrală în condiţiile prevederilor acestui articol şi în baza documentelor electorale pe care le deţine. 


În articolul 134 al Codului Electoral se face referire la alegerea primarului, menţionându-se că un candidat pentru funcţia de primar se consideră ales dacă a întrunit mai mult de jumătate din voturile valabil exprimate ale alegătorilor care au participat la votare. În cazul în care nici un candidat nu întruneşte mai mult de jumătate din numărul de voturi valabil exprimate, în termen de 2 săptămîni se va proceda la al doilea tur de scrutin cu 2 candidaţi care au întrunit cel mai mare număr de voturi în primul tur de scrutin. Aceşti doi candidaţi se înscriu în buletinele de vot în ordinea descrescătoare a numărului de voturi acumulate în primul tur de scrutin. Dacă mai mulţi candidaţi au acumulat un număr egal de voturi, consiliul electoral de circumscripţie efectuează tragerea la sorţi, consemnând faptul respectiv într-un proces-verbal. La al doilea tur de scrutin se consideră ales candidatul care a obţinut cel mai mare număr de voturi, indiferent de numărul alegătorilor care au participat la alegeri. În caz de paritate de voturi, se consideră ales candidatul care a obţinut cel mai mare număr de voturi în primul tur de scrutin. 


Conform articolului 135 al Codului Electoral, confirmarea legalităţii alegerilor şi validarea mandatelor se face conform unor proceduri precise. Consiliile electorale de circumscripţie ale unităţilor administrativ-teritoriale de nivelul întâi prezintă procesele-verbale cu privire la rezultatele alegerilor în judecătoriile de sector sau municipale respective, iar cele de nivelul doi în judecătoriile unde sunt situate consiliile electorale de circumscripţie ale unităţilor administrativ-teritoriale de nivelul doi. Consiliul electoral de circumscripţie al municipiului Chişinău va prezenta actele respective în judecătoria sectorului unde este situat consiliul electoral de circumscripţie al municipiului Chişinău. Instanţele de judecată, în termen de 10 zile de la data primirii rapoartelor consiliilor electorale de circumscripţie, confirmă sau infirmă printr-o hotărîre legalitatea alegerilor din fiecare circumscripţie electorală şi o transmit, în termen de 24 de ore după adoptare, Comisiei Electorale Centrale şi consiliilor electorale de circumscripţie respective, care publică rezultatele definitive. 


Concomitent cu confirmarea legalităţii alegerilor, instanţele de judecată respective validează mandatele consilierilor şi primarilor aleşi, fapt ce se indică în hotărîre. Persoana aleasă concomitent în funcţiile prevăzute la art.7 din Legea privind statutul alesului local prezintă instanţei de judecată consimţămîntul său de a fi validată în una din aceste funcţii. Instanţele de judecată confirmă, de asemenea, şi lista candidaţilor supleanţi. Consiliul se consideră legal constituit după validarea mandatelor a cel puţin 2/3 din numărul total de consilieri. 


Consiliul electoral de circumscripţie eliberează consilierilor şi primarilor aleşi legitimaţii al căror model se aprobă de Comisia Electorală Centrală. 


Conform articolului 136, alegerile sunt considerate nevalabile în anumite circumscripţii dacă la ele au participat mai puţin de 1/4 din numărul persoanelor înscrise în listele electorale. Hotărârea cu privire la declararea alegerilor nevalabile se adoptă de către Comisia Electorală Centrală în baza actelor prezentate de consiliile electorale de circumscripţie. În  articolul 137 se precizează că alegerile sunt declarate nule dacă în cadrul operaţiilor electorale au fost comise încălcări ale prezentului cod care au influenţat rezultatele votării şi atribuirea mandatelor. Hotărârea cu privire la declararea alegerilor nule se adoptă de către Comisia Electorală Centrală în baza hotărârilor instanţelor de judecată respective. Conform articolului 138, dacă în anumite circumscripţii sau secţii de votare alegerile sunt declarate nevalabile sau nule, Comisia Electorală Centrală dispune efectuarea, în termen de 2 săptămîni, a votării repetate pe baza aceloraşi liste electorale, cu aceleaşi candidaturi şi cu participarea aceloraşi consilii şi birouri electorale. 


Concurenţii electorali vinovaţi de încălcări ale prevederilor Codului electoral sunt excluşi din buletinele de vot, în baza unei hotărâri judecătoreşti definitive, iar consiliile şi birourile electorale care au comis asemenea încălcări se înlocuiesc. 


 În prevederile articolului 139  se menţionează că alegerile noi se organizează: a) dacă consiliul a demisionat, a fost dizolvat ori componenţa lui s-a redus cu mai mult de 1/3 din numărul stabilit de Legea privind administraţia publică locală; b) dacă primarul a demisionat, a fost revocat sau nu poate să-şi exercite funcţiile, inclusiv din cauza privării de dreptul la ocuparea unor funcţii, stabilită prin hotărîre judecătorească definitivă; c) dacă şi după votarea repetată nu a fost ales consiliul şi/sau primarul; e) dacă s-a efectuat reorganizarea administrativ-teritorială şi în unităţile administrativ-teritoriale nou-formate este necesară alegerea autorităţilor administraţiei publice locale (consiliilor, primarilor). Dacă vacanţa funcţiei de primar al localităţii a apărut în ultimul an înainte de expirarea mandatului, alegeri noi pentru funcţia de primar nu se organizează. Data alegerilor noi se stabileşte de către Comisia Electorală Centrală în termen de cel mult 30 de zile de la data constatării circumstanţelor menţionate, cu cel puţin 60 de zile înainte de ziua alegerilor, cu condiţia că alegerile noi vor avea loc concomitent, de cel mult 2 ori pe an, primăvara şi toamna. 


Conform articolului 140 al Codului Electoral, alegerile parţiale se organizează 

în cazul în care, în urma alegerilor, nu a fost ales numărul stabilit de consilieri, Comisia Electorală Centrală va fixa, în termen de 2 săptămâni, alegeri parţiale într-o singură sau în mai multe circumscripţii.  Data alegerilor parţiale se stabileşte prin hotărîre a Comisiei Electorale Centrale cu cel puţin 60 de zile înainte de ziua alegerilor.  
Referitor la sistemul organelor electorale, în articolul 14 al Codului Electoral se precizeză că în scopul organizării şi desfăşurării alegerilor din Republica Moldova se constituie: a) Comisia Electorală Centrală; b) consiliile electorale de circumscripţie; c) birourile electorale ale secţiilor de votare.

Comisia Electorală Centrală este organ de stat constituit pentru realizarea politicii electorale, pentru organizarea şi desfăşurarea alegerilor (articolul 16). Comisia Electorală Centrală este constituită din 9 membri: un membru este desemnat de către Preşedintele Republicii Moldova, ceilalţi 8 membri sunt desemnaţi de către Parlament, cu respectarea reprezentării proporţionale a majorităţii şi a opoziţiei. Componenţa nominală a Comisiei se confirmă prin hotărîre a Parlamentului, cu votul majorităţii deputaţilor aleşi. Mandatul Comisiei Electorale Centrale este de 5 ani. La expirarea acestui termen, componenţa comisiei poate fi modificată. În cazul în care mandatul Comisiei Electorale Centrale expiră în cursul perioadei electorale, mandatul se prelungeşte de drept pînă la finele acestei perioade şi intrarea ulterioară în funcţie a noilor membri, dar cu cel mult 90 de zile. Conform articolului 19 al Codului Electoral, în calitate de membri ai Comisiei Electorale Centrale pot fi propuse persoane care au o vechime de cel puţin 10 ani în domeniul juridic sau al administraţiei publice şi care deţin cetăţenia Republicii Moldova, au domiciliul în ţară, au o reputaţie ireproşabilă şi aptitudini pentru exercitarea activităţilor electorale. 


Constituirea circumscripţiilor electorale şi consiliilor electorale de circumscripţie se face conform articolului 27 al Codului Electoral. Comisia Electorală Centrală, cu cel puţin 55 de zile înainte de alegeri, constituie circumscripţiile electorale care corespund hotarelor unităţilor administrativ-teritoriale de nivelul doi ale Republicii Moldova, unităţii teritoriale autonome Găgăuzia, municipiilor Chişinău şi Bălţi, precum şi, cu cel puţin 50 de zile înainte de alegeri, constituie consiliile electorale de circumscripţie. Pentru alegerile de orice nivel şi pentru referendumurile republicane, circumscripţiile electorale şi consiliile electorale de circumscripţie se constituie în acelaşi termen. Consiliile electorale de circumscripţie se constituie dintr-un număr impar de membri, de cel puţin 7 şi de cel mult 11 persoane, dintre care în consiliile de circumscripţie de nivelul doi cel puţin 3 persoane cu studii juridice superioare sau cu studii în domeniul administraţiei publice. Pot fi desemnate pentru funcţia de membru în consiliul electoral de orice nivel persoanele care au urmat cursuri de perfecţionare în cadrul Centrului de instruire continuă în domeniul electoral şi deţin certificate de calificare corespunzătoare. 

În cazul alegerilor şi referendumurilor locale, candidaturile a 2 membri ai consiliilor electorale de circumscripţie de nivelul întâi se propun de către consiliul local de nivelul întîi, iar în cazul cînd lipsesc aceste propuneri, ei sunt numiţi de Comisia Electorală Centrală din rândul persoanelor incluse în Registrul funcţionarilor electorali. Candidaturile celorlalţi membri se propun de către partide şi alte organizaţii social-politice reprezentate în Parlament la data constituirii consiliului electoral de circumscripţie, câte unul de la fiecare partid sau altă organizaţie social-politică, iar dacă nu este suficient, numărul rămas de membri se completează de Comisia Electorală Centrală, din Registrul funcţionarilor electorali. În măsura posibilităţii, în componenţa consiliilor electorale de circumscripţie se includ persoane cu studii juridice superioare. 


În cazul alegerilor parlamentare, referendumurilor republicane şi alegerilor locale generale, candidaturile a 2 membri ai consiliului electoral de circumscripţie de nivelul doi se propun de către judecătorie sau, după caz, de către curtea de apel, candidaturile altor 2 membri – de către consiliile locale de nivelul doi şi Adunarea Populară a Găgăuziei. Candidaturile celorlalţi membri se propun de către partide şi alte organizaţii social-politice reprezentate în Parlament la data constituirii consiliului electoral de circumscripţie, câte unul de la fiecare partid sau altă organizaţie social- politică, iar dacă nu este suficient, numărul rămas de membri se completează de Comisia Electorală Centrală, din Registrul funcţionarilor electorali. În cazul cînd partidele şi alte organizaţii social-politice nu prezintă candidaturile lor în componenţa consiliului electoral de circumscripţie cel tîrziu cu 7 zile înainte de expirarea termenului de constituire a acestuia, numărul necesar de candidaturi se completează de către consiliile locale şi Adunarea Populară a Găgăuziei, iar dacă nici acestea nu prezintă candidaturile, consiliul electoral se completează de Comisia Electorală Centrală, din Registrul funcţionarilor electorali. În cazul în care consiliul electoral de circumscripţie îndeplineşte şi funcţia de birou al secţiei de votare, membrii propuşi de către partide şi alte organizaţii social-politice reprezentate în Parlament nu pot fi membri de partid. Membrii consiliului electoral de circumscripţie propuşi de instanţele judecătoreşti şi de consiliile locale nu pot fi consilieri în consiliile locale, deputaţi în Adunarea Populară a Găgăuziei şi/sau membri de partid. În decursul a 3 zile de la data constituirii consiliului electoral de circumscripţie, membrii acestuia aleg din rîndurile lor, prin vot secret, preşedintele, vicepreşedintele şi secretarul consiliului, comunicînd imediat Comisiei Electorale Centrale rezultatele acestor alegeri. În decursul a 4 zile de la data constituirii, consiliul electoral de circumscripţie aduce la cunoştinţa publică componenţa şi sediul său, modul de contactare pentru relaţii. 

Conform articolului 29, pentru a efectua votarea şi numărarea voturilor, circumscripţiile electorale se divizează în secţii de votare. Secţiile de votare se constituie de către consiliile electorale de circumscripţie în localităţi, în baza propunerilor primarilor oraşelor (municipiilor), sectoarelor şi satelor (comunelor), cu cel puţin 35 de zile înainte de data alegerilor, şi vor cuprinde cel puţin 30 şi cel mult 3000 de alegători. Pentru alegerile de orice nivel şi pentru referendumurile republicane, secţiile de votare se constituie în acelaşi termen. Sediile secţiilor de votare se stabilesc, de regulă, în sediile aflate în proprietate publică şi se amenajează astfel încât să faciliteze accesul în ele al persoanelor în vîrstă şi cu dizabilităţi. Secţii de votare speciale pot fi constituite pe lângă spitale, sanatorii, maternităţi, aziluri şi cămine pentru bătrâni. Aceste secţii de votare trebuie să includă cel puţin 30 de alegători. Persoanele care îşi satisfac serviciul militar votează la secţia de votare din localitatea în care este dislocată unitatea militară. În cazul alegerilor locale noi, parţiale, al referendumului local, cînd nu se constituie consiliu electoral de circumscripţie de nivelul al doilea, secţiile de votare şi birourile electorale ale acestora se constituie de către consiliul electoral de circumscripţie de nivelul întâi. 


Birourile electorale ale secţiilor de votare se constituie de către consiliile electorale de circumscripţie cu cel puţin 25 de zile înainte de ziua alegerilor, dintr-un număr impar de membri, de cel puţin 5 şi cel mult 11 persoane. Pentru alegerile de orice nivel şi pentru referendumurile republicane, birourile electorale ale secţiilor de votare se constituie în acelaşi termen. Pot fi desemnate la funcţia de membru în biroul electoral persoanele care au urmat cursuri de perfecţionare în cadrul Centrului de instruire continuă în domeniul electoral şi deţin certificate de calificare corespunzătoare. Candidaturile a 3 membri ai biroului electoral al secţiei de votare se propun de către consiliile locale. Candidaturile celorlalţi membri ai biroului electoral al secţiei de votare se propun de către partide şi alte organizaţii social-politice reprezentate în Parlament, câte unul de la fiecare partid sau altă organizaţie social-politică, iar dacă nu este suficient, numărul rămas de membri se completează de consiliul electoral de circumscripţie, la propunerea Comisiei Electorale Centrale, din Registrul funcţionarilor electorali. Membrii biroului electoral al secţiei de votare nu pot fi consilieri în consiliile locale şi membri de partid. În cazul cînd partidele şi alte organizaţii social-politice nu prezintă candidaturile lor în componenţa biroului electoral al secţiei de votare cel târziu cu 7 zile înainte de expirarea termenului de constituire a biroului, numărul necesar de candidaturi se completează de către consiliul local, iar dacă nici acesta nu prezintă candidaturile, biroul electoral se completează de consiliul electoral de circumscripţie, la propunerea Comisiei Electorale Centrale, din Registrul funcţionarilor electorali. 


Articolul.29 al Codului Electoral a fost modificat prin Legea nr.119 din 18.06.2010, în vigoare din 29.06.2010, dispoziţii ce se vor pune în aplicare începînd cu anul 2015. Conform articolului 29 -1, au fost precizate  particularităţile constituirii şi funcţionării secţiilor de votare din străinătate şi a birourilor electorale ale secţiilor de votare din străinătate. Conform acestor prevederi, toate secţiile de votare constituite în străinătate aparţin circumscripţiei electorale a municipiului Chişinău. În cazul alegerilor parlamentare şi al referendumului republican, pe lîngă misiunile diplomatice şi oficiile consulare ale Republicii Moldova se organizează una sau mai multe secţii de votare pentru alegătorii care se află în străinătate la data alegerilor. Organizarea acestor secţii de votare se stabileşte de Comisia Electorală Centrală, la propunerea Guvernului, în colaborare cu Ministerul Afacerilor Externe şi Integrării Europene şi cu alte autorităţi ale administraţiei publice centrale, în baza înregistrării prealabile a cetăţenilor aflaţi în străinătate. Regulamentul privind înregistrarea prealabilă se aprobă de Comisia Electorală Centrală. 


Biroul electoral al secţiei de votare din străinătate este constituit dintr-un preşedinte, desemnat de şeful misiunii diplomatice ori al oficiului consular din cadrul acestora sau al personalului altor instituţii ale serviciului diplomatic, şi din 6–10 reprezentanţi ai partidelor şi altor organizaţii social-politice reprezentate în Parlament, câte unul desemnat de fiecare partid sau altă organizaţie social-politică. Completarea birourilor electorale ale secţiilor de votare din străinătate cu reprezentanţii partidelor şi ai altor organizaţii social-politice reprezentate în Parlament se face de către consiliul electoral de circumscripţie Chişinău, iar în cazul în care numărul persoanelor propuse este insuficient pentru completarea birourilor electorale ale secţiilor de votare din străinătate, acestea sunt completate de către Comisia Electorală Centrală, din Registrul funcţionarilor electorali, cu persoane de o bună reputaţie, fără apartenenţă politică, cu avizul Ministerului Afacerilor Externe şi Integrării Europene. 


Particularităţile organizării şi funcţionării birourilor electorale ale secţiilor de votare din străinătate se reglementează de Comisia Electorală Centrală, în coordonare cu Ministerul Afacerilor Externe şi Integrării Europene, iar cheltuielile aferente organizării şi funcţionării acestor birouri se suportă din bugetul alocat pentru alegeri/referendum. Pentru secţiile de votare constituite peste hotare, cheltuielile se estimează în prealabil de către Guvern şi Comisia Electorală Centrală, iar în cazul cînd nu sunt prevăzute în bugetul alocat pentru alegeri/referendum, mijloacele financiare se alocă din Fondul de rezervă al Guvernului. 


Procesele-verbale întocmite de birourile electorale ale secţiilor de votare din străinătate, însoţite de toate contestaţiile privitoare la operaţiunile electorale ale biroului electoral al secţiei de votare, sunt transmise, prin mijloace electronice, la consiliul electoral de circumscripţie în cel mult 24 de ore de la închiderea secţiilor. Exactitatea datelor din aceste procese-verbale este confirmată telefonic, iar în cazul unor neconcordanţe şi neajunsuri probate suficient, acestea se corectează de către consiliul electoral de circumscripţie Chişinău. 


Conform articolului 35 al Codului Electoral, cheltuielile legate de pregătirea şi desfăşurarea alegerilor le suportă statul. Cuantumul mijloacelor financiare este stabilit de Parlament în limitele prevăzute de legea bugetului de stat pe anul în care au loc alegerile. Propunerile respective se înaintează Guvernului de către Comisia Electorală Centrală. După examinarea lor, Guvernul le prezintă spre aprobare Parlamentului. În cazul în care cheltuielile pentru anul în curs nu sunt prevăzute în bugetul de stat, cuantumul acestora se stabileşte de Parlament, la propunerea Comisiei Electorale Centrale. Mijloacele financiare, în cuantumul stabilit de Parlament, se transferă lunar pe contul Comisiei Electorale Centrale în limita bugetului aprobat. După încheierea alegerilor, Comisia Electorală Centrală prezintă Parlamentului, într-un termen cât mai scurt posibil, un raport asupra gestionării mijloacelor financiare alocate împreună cu avizul Curţii de Conturi. Modul de distribuire şi de folosire a mijloacelor financiare, precum şi modul de publicare a raportului privind gestionarea sumei alocate se stabilesc de către Comisia Electorală Centrală în condiţiile prevăzute de Codul Electoral. 


Conform articolului 38-1, ale cărui prevederi vor fi aplicate din anul 2013,  Registrul de stat al alegătorilor reprezintă un sistem informaţional unic integrat de evidenţă a alegătorilor din Republica Moldova, destinat colectării, stocării, actualizării şi analizei informaţiei referitoare la cetăţenii Republicii Moldova care au atins vîrsta de 18 ani şi nu au interdicţii legale de a alege. Modul de formare, administrare, corectare şi actualizare a Registrului de stat al alegătorilor se stabileşte prin hotărîre a Comisiei Electorale Centrale. Formarea listelor electorale se face de către Comisia Electorală Centrală în baza Registrului de stat al alegătorilor constituit în baza Registrului de stat al populaţiei, a cărui autoritate deţinătoare pune gratuit la dispoziţia Comisiei, în fiecare an, cel târziu pînă la data de 31 ianuarie, precum şi periodic, iar în cazul desfăşurării alegerilor – şi odată cu anunţarea datei alegerilor, datele şi informaţiile necesare întocmirii şi actualizării Registrului de stat al alegătorilor. În Registrul de stat al alegătorilor se înscriu pentru fiecare alegător următoarele date: a) numele şi prenumele; b) data, luna şi anul naşterii; c) numărul de identificare de stat (IDNP); d) adresa de domiciliu (ţara, localitatea, strada, casa, apartamentul); e) adresa de reşedinţă (ţara, localitatea, strada, casa, apartamentul); f) seria şi numărul actului de identitate (buletin de identitate, paşaport, livret). 

Alegătorii cu domiciliul sau reşedinţa în străinătate, precum şi alegătorii aflaţi temporar în străinătate, la cererea lor, se înscriu în Registrul de stat al alegătorilor cu datele corespunzătoare ultimei adrese de domiciliu sau de reşedinţă. Persoanele decedate şi persoanele care au pierdut cetăţenia Republicii Moldova se radiază din Registrul de stat al alegătorilor conform informaţiei prezentate de autoritatea deţinătoare a Registrului de stat al populaţiei. Persoanele care au pierdut drepturile electorale se menţin în Registrul de stat al alegătorilor cu menţiunea “A pierdut dreptul electoral” şi nu se includ în listele electorale. Datele şi informaţiile cuprinse în Registrul de stat al alegătorilor sunt destinate exclusiv proceselor electorale şi sunt accesibile pe pagina web a Comisiei Electorale Centrale, fiecare alegător având acces doar la informaţia personală. 


Conform articolului 39 al Codului Electoral, valabil până în anul 2015 , listele electorale se întocmesc de către primărie, în două exemplare, pentru fiecare secţie de votare şi includ toţi cetăţenii cu drept de vot care, la momentul întocmirii listelor, domiciliază în raza acestora. După ce au fost întocmite, listele se semnează de către primarul localităţii şi se aduc la cunoştinţa publică cel mai tîrziu cu 20 de zile înainte de ziua alegerilor. Regulamentul privind întocmirea, administrarea, difuzarea şi actualizarea listelor electorale se aprobă de Comisia Electorală Centrală. 


În cazul alegerilor parlamentare şi referendumurilor republicane, persoanele cu drept de vot care, după ultima participare la alegeri, şi-au schimbat locul de şedere sunt în drept, cel târziu cu 30 de zile înainte de următoarele alegeri, să-şi declare noul loc de şedere la organul administraţiei publice locale pentru a putea fi înscrise în lista de alegători la secţia de votare corespunzător locului şederii. Autorităţile administraţiei publice locale respective comunică neîntîrziat informaţia în cauză Comisiei Electorale Centrale. 


Autorităţile administraţiei publice locale, în fiecare an (după 1 ianuarie), precizează listele electorale la domiciliul alegătorilor şi cel tîrziu la 1 martie, prezintă informaţia respectivă Comisiei Electorale Centrale. 


În listele electorale se înscriu alegătorii, indicându-se numele şi prenumele, anul naşterii, seria şi numărul actului de identitate al acestora. Listele electorale se întocmesc, în cazul comunelor, pe sate şi, după caz, pe străzi, iar în cazul oraşelor şi municipiilor – pe străzi şi blocuri, repartizarea alegătorilor făcându-se în baza informaţiei prezentate de autorităţile administraţiei publice locale respective. În secţiile de votare constituite în afara Republicii Moldova, listele electorale se întocmesc pe baza datelor colectate de conducătorii misiunilor diplomatice şi ai oficiilor consulare care activează pe teritoriul statelor respective. La începutul perioadei electorale, misiunile diplomatice şi oficiile consulare aduc la cunoştinţa publică şi actualizează listele electorale deţinute. Cu 7 zile înainte de ziua alegerilor, procedura de actualizare a listelor electorale încetează. Listele actualizate se trimit de îndată Comisiei Electorale Centrale. Alegătorul poate fi înscris numai într-o singură listă electorală şi la o singură secţie de votare în baza actelor ce atestă domiciliul acestuia în perimetrul secţiei de votare respective. Alegătorul care are şi domiciliu şi reşedinţă este înscris, în perioada valabilităţii reşedinţei, în lista electorală de la secţia de votare în a cărei rază teritorială acesta îşi are reşedinţa. 


În cazul în care alegătorul îşi schimbă domiciliul sau reşedinţa în perioada dintre data întocmirii listelor electorale şi data alegerilor, biroul electoral al secţiei de votare corespunzător domiciliului precedent, la solicitarea alegătorului şi pe baza actului de identitate acceptat pentru participarea la votare, îi eliberează un certificat pentru drept de vot. Alegătorul care a primit certificat pentru drept de vot confirmă primirea acestuia, semnînd în lista electorală în dreptul numelui său, la rubrica „Notă”, unde este indicată data eliberării, numărul certificatului pentru drept de vot şi numele membrului biroului electoral care l-a eliberat. Modificări în listele electorale pot fi solicitate de către alegători biroului electoral cel tîrziu în ziua precedentă zilei alegerilor. 
ALEGEREA PREŞEDINTELUI REPUBLICII MOLDOVA
Conform Constituţiei Republicii Moldova, articolul 77, Preşedintele Republicii Moldova, este şeful statului, reprezintă statul şi este garantul suveranităţii, independenţei naţionale, al unităţii şi integrităţii teritoriale a ţării. În articolul 78 al Constituţiei se face referire la alegerea Preşedintelui, precizându-se că Preşedintele Republicii Moldova este ales de Parlament prin vot secret. Poate fi ales Preşedinte al Republicii Moldova cetăţeanul cu drept de vot care are 40 de ani împliniţi, a locuit sau locuieşte permanent pe teritoriul Republicii Moldova nu mai puţin de 10 ani şi cunoaşte limba de stat. Este ales candidatul care a obţinut votul a trei cincimi din numărul deputaţilor aleşi. Dacă nici un candidat nu a întrunit numărul necesar de voturi, se organizează al doilea tur de scrutin între primii doi candidaţi stabiliţi în ordinea numărului descrescător de voturi obţinute în primul tur. Dacă în turul al doilea nici un candidat nu va întruni numărul necesar de voturi, se organizează alegeri repetate. Dacă şi după alegerile repetate Preşedintele Republicii Moldova nu va fi ales, Preşedintele în exerciţiu dizolvă Parlamentul şi stabileşte data alegerilor în noul Parlament. Procedura de alegere a Preşedintelui Republicii Moldova este stabilită prin lege organică, respectiv Legea nr.1115-XIV din 05.07.2000. 

Conform articolului 79, rezultatul alegerilor pentru funcţia de Preşedinte al Republicii Moldova este validat de Curtea Constituţională. Candidatul a cărui alegere a fost validată, depune în faţa Parlamentului şi a Curţii Constituţionale, cel târziu la 45 de zile după alegeri, următorul jurămînt: “Jur să-mi dăruiesc toată puterea şi priceperea propăşirii Republicii Moldova, să respect Constituţia şi legile ţării, să apăr democraţia, drepturile şi libertăţile fundamentale ale omului, suveranitatea, independenţa, unitatea şi integritatea teritorială a Moldovei”. 

Mandatul Preşedintelui Republicii Moldova durează 4 ani şi se exercită de la data depunerii jurămîntului. Preşedintele Republicii Moldova îşi exercită mandatul pînă la depunerea jurămîntului de către Preşedintele nou ales. Mandatul Preşedintelui Republicii Moldova poate fi prelungit, prin lege organică, în caz de război sau de catastrofă. Nici o persoană nu poate îndeplini funcţia de Preşedinte al Republicii Moldova decât pentru cel mult două mandate consecutive (articolul 80). 

În articolul 81 al Constituţiei sunt precizate incompatibilităţile şi imunităţile, menţionându-se că 1) Calitatea de Preşedinte al Republicii Moldova este incompatibilă cu exercitarea oricărei alte funcţii retribuite. (2) Preşedintele Republicii Moldova se bucură de imunitate. El nu poate fi tras la răspundere juridică pentru opiniile exprimate în exercitarea mandatului. (3) Parlamentul poate hotărî punerea sub acuzare a Preşedintelui Republicii Moldova, cu votul a cel puţin două treimi din numărul deputaţilor aleşi, în cazul în care săvârşeşte o infracţiune. Competenţa de judecată aparţine Curţii Supreme de Justiţie, în condiţiile legii. Preşedintele este demis de drept la data rămânerii definitive a sentinţei de condamnare. 
Alegerea Preşedintelui Republicii Moldova se desfăşoară conform Legii  nr. 1234 din  22.09.2000
, modificată prin Legea nr. 232 din  01.12.2011, Legea     nr. 131 din  01.07.2010, Legea nr. 127 din  23.12.2009, Legea nr. 49 din  30.10, Legea nr. 201 din  17.06.2004.

Conform articolului 1 al legii, Preşedintele Republicii Moldova este ales de Parlament prin vot secret. Parlamentul de aceeaşi legislatură alege Preşedintele Republicii Moldova o singură dată, cu excepţia cazului de demisie, de demitere, de imposibilitate definitivă a exercitării atribuţiilor sau de deces. Conform articolului 2,  organizarea alegerilor pentru funcţia de Preşedinte al Republicii Moldova presupune: stabilirea datei alegerilor, crearea unei comisii speciale de desfăşurare a alegerilor pentru funcţia de Preşedinte al Republicii Moldova, desfăşurarea turului întâi al alegerilor ordinare în şedinţă publică specială a Parlamentului. Alegerile pentru funcţia de Preşedinte al Republicii Moldova se organizează cu cel mult 45 de zile înainte de ziua expirării mandatului Preşedintelui în exerciţiu. În cazul în care vacanţa funcţiei de Preşedinte al Republicii Moldova a intervenit în urma demisiei, demiterii, imposibilităţii definitive de exercitare a atribuţiilor sau decesului, alegerile pentru un nou Preşedinte al Republicii Moldova se vor organiza în termen de 2 luni de la data cînd a intervenit vacanţa funcţiei. Data alegerilor pentru funcţia de Preşedinte al Republicii Moldova se stabileşte prin hotărîre a Parlamentului.


În articolul 3 sunt precizate condiţiile pentru candidaţii la funcţia de Preşedinte al Republicii Moldova, menţionându-se că în funcţia de Preşedinte al Republicii Moldova poate fi aleasă persoana cu drept de vot, care deţine cetăţenia Republicii Moldova, are 40 de ani împliniţi, a locuit sau locuieşte permanent pe teritoriul Republicii Moldova nu mai puţin de 10 ani, vorbeşte  limba de stat şi întruneşte condiţiile prezentei legi.    

În articolul 4 se precizează că Parlamentul, la propunerea fracţiunilor parlamentare, instituie o comisie specială de desfăşurare a alegerilor pentru funcţia de Preşedinte al Republicii Moldova (denumită în continuare comisie specială), care: a) recepţionează propunerile de desemnare a candidaţilor la funcţia de Preşedinte al Republicii Moldova; b) verifică corespunderea candidaţilor la funcţia de Preşedinte al Republicii Moldova condiţiilor stabilite la art.3; c) distribuie deputaţilor în Parlament lista candidaţilor la funcţia de Preşedinte al Republicii Moldova şi copiile de pe actele prezentate pentru fiecare candidat; d) stabileşte şi modifică modelul şi textul buletinului de vot; e) organizează şi asigură pregătirea şi desfăşurarea votării pentru candidaţii la funcţia de Preşedinte al Republicii Moldova; f) totalizează rezultatele votării, declară nevalabile buletinele care: nu sunt semnate şi ştampilate; nu ilustrează intenţia votantului; au toate candidaturile şterse; au adăugate alte nume; g) rezolvă conflictele şi litigiile apărute în timpul votării; h) prezintă Parlamentului spre aprobare rezultatele votării; i) exercită alte atribuţii, în conformitate cu prevederile prezentei legi, ale legislaţiei în vigoare şi ale regulamentului său de activitate. Membrii comisiei speciale aleg preşedintele şi secretarul, determină competenţa şi aprobă regulamentul de activitate al comisiei.


Şedinţele comisiei speciale sunt deliberative în prezenţa majorităţii membrilor, iar hotărîrile se adoptă cu votul majorităţii membrilor. Hotărîrile şi procesele-verbale sunt semnate de preşedintele şi secretarul comisiei şi ştampilate cu sigiliul Parlamentului Republicii Moldova.


Conform articolului 5, modificat în anul 2009 şi 2011,  candidatura pentru funcţia de Preşedinte al Republicii Moldova poate fi propusă, începînd cu ziua fixării datei alegerilor, de către: a) persoana care îşi înaintează propria candidatură susţinută de cel puţin 15 deputaţi; b) un grup de cel puţin 15 deputaţi. Propunerea candidaturii pentru funcţia de Preşedinte al Republicii Moldova, semnată de toţi deputaţii care o susţin, va fi prezentată comisiei speciale cel tîrziu cu 3 zile înainte de ziua alegerilor şi va fi însoţită de: a) consimţămîntul scris al candidatului şi certificatul lui de sănătate, eliberat de instituţia medicală abilitată; b) declaraţia despre toate veniturile candidatului din anul precedent şi din anul alegerilor; c) datele biografice ale candidatului (curriculum vitae).


Deputaţii care au semnat propunerea candidaturii pentru funcţia de Preşedinte al Republicii Moldova nu sunt în drept să mai semneze şi o alta, sub sancţiunea nulităţii oricărei semnături ulterioare. Nu se admite retragerea semnăturii din propunerea candidaturii pentru funcţia de Preşedinte al Republicii Moldova. 

Candidatul la funcţia de Preşedinte al Republicii Moldova poate să-şi retragă candidatura în orice moment pînă la declararea începutului votării. 


În cazul în care comisia specială nu a înregistrat în termenele stabilite nici un candidat la funcţia de Preşedinte al Republicii Moldova, se consideră că alegerile nu pot avea loc, iar hotărârea Parlamentului cu privire la data alegerilor respective se abrogă. La propunerea fracţiunilor parlamentare, Parlamentul va stabili, în cel mult 30 de zile, o nouă dată a alegerilor ordinare a Preşedintelui Republicii Moldova.
Conform articolului 6, modificat în anul 2011, alegerile ordinare pentru funcţia de Preşedinte al Republicii Moldova se desfăşoară în şedinţă publică specială a Parlamentului la data stabilită în condiţiile. Şedinţa publică specială a Parlamentului pentru alegerea Preşedintelui Republicii Moldova, precum şi alegerile prezidenţiale propriu-zise se consideră valide dacă la ele au participat cel puţin trei cincimi din numărul deputaţilor aleşi (61 de deputaţi).


În sensul legii, prin alegeri prezidenţiale propriu-zise se înţelege înregistrarea prezenţei deputaţilor la şedinţa publică specială, primirea buletinului de vot, votarea în modul stabilit de comisia specială.   Dacă la alegerea Preşedintelui Republicii Moldova au participat mai puţin de trei cincimi din numărul deputaţilor aleşi, se consideră că alegerile nu au avut loc, iar Parlamentul va stabili, în cel mult 30 de zile, o nouă dată a alegerilor.

    
Conform articolului 7, prezentarea candidaţilor la funcţia de Preşedinte al Republicii Moldova se face urmând o procedură clar definită. Preşedintele comisiei speciale sau unul din membrii ei prezintă Parlamentului candidaţii la funcţia de Preşedinte al Republicii Moldova. Fiecărui candidat i se acordă dreptul de a se adresa Parlamentului cu o scurtă alocuţiune şi de a răspunde la întrebările deputaţilor. Reprezentantul grupului de deputaţi care a desemnat candidatul la funcţia de Preşedinte al Republicii Moldova are dreptul de a lua cuvântul în susţinerea candidatului.


Votarea pentru candidaţii la funcţia de Preşedinte al Republicii Moldova se efectuează în mod secret, conform articolului 8 al legii. Numele candidaţilor se includ în buletinul de vot în ordinea desemnării lor. Fiecărui deputat i se înmânează un buletin de vot. Deputaţii votează ştergând cu o linie din buletinul de vot numele candidaţilor contra cărora votează. Imediat după terminarea votării, comisia specială întocmeşte un proces-verbal care va conţine: a) numărul total de deputaţi care au primit buletine de vot; b) numărul total de buletine introduse în urnă; c) numărul total de voturi acumulate de fiecare candidat; d) numărul total de buletine declarate nevalabile; e) alte date necesare.


Prevederi speciale privind alegerile ordinare sunt precizate în articolul 9,  în care se menţionează că la alegerile ordinare pentru funcţia de Preşedinte al Republicii Moldova pot participa unul sau mai mulţi candidaţi.
Este ales candidatul care a obţinut votul a trei cincimi din numărul deputaţilor aleşi.  Dacă la turul întâi de scrutin au participat mai mult de doi candidaţi şi în urma votării nici unul dintre ei nu a acumulat votul a trei cincimi din numărul deputaţilor aleşi, se organizează, în termen de cel mult 10 zile, un al doilea tur de scrutin între primii doi candidaţi stabiliţi în ordinea descrescătoare a numărului de voturi obţinute în turul întîi. Dacă la turul întâi au participat unul sau doi candidaţi şi nici unul nu a acumulat votul a trei cincimi din numărul deputaţilor aleşi, se organizează alegeri repetate.  Dacă în turul al doilea nici un candidat nu a acumulat votul a trei cincimi din numărul deputaţilor aleşi, se organizează alegeri repetate. În cazul parităţii de voturi după turul întâi de scrutin, comisia specială stabileşte prin tragere la sorţi candidaţii care vor participa la turul al doilea. În cazul apariţiei unor circumstanţe obiective, cum sunt decesul, boala, imposibilitatea obiectivă de a participa la şedinţa publică specială a oricăruia dintre candidaţi sau dintre deputaţi, dacă desfăşurarea alegerilor devine imposibilă în absenţa acestora, precum şi în cazul altor impedimente ce fac imposibilă desfăşurarea alegerilor pentru funcţia de Preşedinte al Republicii Moldova, Parlamentul, la propunerea comisiei speciale, poate amâna şedinţa publică specială, stabilind o nouă dată pentru desfăşurarea acesteia. Dacă nici în cadrul noii şedinţe publice speciale a Parlamentului alegerile nu au loc, se organizează alegeri repetate.

Conform articolului 10, modificat în anul 2010, alegerile repetate au loc în cel mult 30 de zile de la ultimele alegeri ordinare în care nu a fost ales Preşedintele Republicii Moldova, în condiţiile prezentei legi. Dacă şi după alegerile repetate Preşedintele Republicii Moldova nu este ales, Preşedintele în exerciţiu dizolvă Parlamentul şi stabileşte data pentru desfăşurarea alegerilor în noul Parlament. În cursul unui an, Parlamentul poate fi dizolvat o singură dată. Următoarea dizolvare a Parlamentului va avea loc într-un termen rezonabil, după expirarea unui an de la data ultimei dizolvări.    

Conform articolului 11, rezultatele alegerilor se stabilesc prin Comisia specială care totalizează rezultatele votării şi prezintă informaţia respectivă Parlamentului. În baza informaţiei prezentate de comisia specială, Parlamentul adoptă o hotărîre prin care confirmă că Preşedintele Republicii Moldova este ales. Hotărîrea Parlamentului şi actele comisiei speciale se prezintă de îndată Curţii Constituţionale.


Curtea Constituţională, în termen de 3 zile de la primirea hotărîrii Parlamentului privind alegerea Preşedintelui Republicii Moldova, examinează în şedinţă publică constituţionalitatea alegerii Preşedintelui Republicii Moldova şi emite o hotărîre cu privire la validarea rezultatelor alegerilor, care se publică imediat (articolul 12). În cazul în care Curtea Constituţională nu validează rezultatele alegerilor pentru funcţia de Preşedinte al Republicii Moldova, se organizează, în termen de 3 zile de la pronunţarea hotărârii respective, alegeri noi, conform procedurii stabilite de prezenta lege în articolul 13.


Candidatul a cărui alegere a fost validată de Curtea Constituţională depune în faţa Parlamentului şi a Curţii Constituţionale, în termenul prevăzut la art.79 alin.(2) din Constituţie, următorul jurămînt: "Jur să-mi dăruiesc toată puterea şi priceperea propăşirii Republicii Moldova, să respect Constituţia şi legile ţării, să apăr democraţia, drepturile şi libertăţile fundamentale ale omului, suveranitatea, independenţa, unitatea şi integritatea teritorială a Moldovei."

